རྒྱལ་ཡུམ་སྒྲོལ་མའི་གསོལ་འདེབས་ཡེ་ཤེས་རང་གསལ་ཞེས་བྱ་བ་བཞུགས། ། རྒྱལ་བ་ཀུན་ཡུམ་སྒྲོལ་མ་མཆོག་ལ་ཕྱག་འཚལ་ལོ།།རང་བྱུང་སེམས་ཀྱི་གནས་ལུགས་འདུས་མ་བྱས།།ཡེ་ནས་ཀུན་ཏུ་བཟང་མོ་སྐྱོན་དང་བྲལ། །ཡོན་ཏན་ཀུན་ཀྱི་བདག་ཉིད་ཆེན་མོ་སྟེ།།གཞི་གྲོལ་རྡོ་རྗེའི་སྒྲོལ་མར་རྟག་ཏུ་འདུད། །སྲིད་ཞིའི་མཐའ་ལ་མི་གནས་རྫོགས་སངས་རྒྱས།།ཞི་བ་ཆགས་དང་བྲལ་བ་དམ་པའི་ཆོས། །ཡང་དག་ལམ་ལ་གནས་པ་དགེ་འདུན་སྡེ། །མཆོག་གསུམ་བདག་ཉིད་སྒྲོལ་མ་ཡུམ་ལ་འདུད།།རྩ་རྒྱུད་ཀུན་འདུས་བླ་མ་རྡོ་རྗེ་འཆང་།།རྒྱུད་སྡེ་བཞི་དྲུག་ཡི་དམ་ལྷག་པའི་ལྷ། །གནས་གསུམ་དཔའ་བོ་མཁའ་འགྲོའི་ངོ་བོར་བཞུགས།།རྩ་གསུམ་ཀུན་འདུས་སྒྲོལ་མ་ཡུམ་ལ་འདུད། །ཕྱོགས་བཅུ་དུས་གསུམ་བཞུགས་པའི་སངས་རྒྱས་རྣམས།།བསྐྱེད་པའི་ཡུམ་མཆོག་རྗེ་བཙུན་ཏཱ་རེ་ལ།།བདག་སོགས་འདི་ནས་བྱང་ཆུབ་མ་ཐོབ་པར།།རྩེ་གཅིག་གུས་པ་ཆེན་པོས་སྐྱབས་སུ་མཆི། །མཁའ་མཉམ་འགྲོ་བའི་སྡུག་བསྔལ་བསལ་བའི་ཕྱིར། །རྒྱལ་ཡུམ་སྒྲོལ་མ་བསྙེན་སྒྲུབ་རྣལ་འབྱོར་མཐུས།།མཆོག་དང་ཐུན་མོངས་དངོས་གྲུབ་མྱུར་དུ་ཐོབ།།འཁོར་བ་དོང་སྤྲུགས་ནུས་པར་བྱིན་གྱིས་རློབས། །འདི་ནས་བཟུང་སྟེ་བྱང་ཆུབ་མ་ཐོབ་པར། །གཞན་རྐྱེན་བདུད་ཀྱི་དབང་དུ་མི་འགྲོ་ཞིང་།།ཡང་དག་བཤེས་དང་གདམས་པས་ལེགས་པར་ཟིན། །བསྟན་དང་འགྲོ་དོན་ཕྱོགས་མེད་འགྲུབ་པར་ཤོག །ཚེ་འདིའི་ལྟ་སྣང་སྒྱུ་མའི་ངང་ཚུལ་རྟོགས།།ཆགས་ཞེན་བསླུ་བྲིད་དུག་གི་ཟས་ལྟར་སྤངས།།ཅིས་ཀྱང་དགོས་མེད་ཞེན་ལོག་སྙིང་ནས་སྐྱེས། །མི་ཚེ་རིལ་པོར་ཆོས་ལ་སྐྱེལ་བར་ཤོག།སྔོན་གྱི་བཀའ་གདམས་གོང་མའི་རྣམ་ཐར་བཞིན།།ཉིན་མཚན་སྐྱོ་དུབ་བྲལ་ནས་དམ་ཆོས་སྤྱོད། །འཆི་བ་མི་རྟག་དྲག་པོས་རྒྱུད་རབ་བསྐུལ། །དབེན་པའི་རི་ལ་སྒྲུབ་པ་མཐར་ཕྱིན་ཤོག།ཆོས་ཉིད་སྟོང་དང་ཆོས་ཅན་བསླུ་བ་མེད། །རྩ་གསུམ་དམ་ཅན་སྲུང་མའི་བྱིན་རླབས་དང་།།རྗེ་བཙུན་སྒྲོལ་མའི་སྔོན་གྱི་ཐུགས་བསྐྱེད་མཐུས།།བདག་གི་སྨོན་ལམ་མྱུར་དུ་གྲུབ་གྱུར་ཅིག ། ཅེས་སྤྲུལ་པའི་སྐུ་དོན་གྲུབ་རྡོ་རྗེའི་སློབ་བུ་རང་གི་ཉེ་འབྲེལ་ཤཱཀྱའི་བཙུན་པ་རྟེན་བཟང་གི་ངོར་གདོལ་སྤྱོད་མཁན་ཕྲིན་ལས་གླིང་པས་བྲིས། དགེའོ། །